b'\n_START_ARTICLE_\nPsykoanalyyttinen taiteentutkimus\n_START_SECTION_\nFreudin teoria taiteesta ja unien tulkinnasta\n_START_PARAGRAPH_\nSigmund Freudin psykoanalyyttisessa teoriassa taiteen tekemisen olemuksesta on keskeist\xc3\xa4 ristiriita tietoisen ja tiedostumattoman v\xc3\xa4lill\xc3\xa4. Freudin mukaan tiedostumattomia primaariprosesseja hallitsi mielihyv\xc3\xa4periaate, kun taas tietoinen ajattelu tapahtui sekundaariprosessien, kuten kielen, kautta. Kuvat kuuluivat primaariprosesseihin._NEWLINE_Psykoanalyyttisen k\xc3\xa4sityksen mukaan taideteos on sublimaatiota ja todellisen viettityydytyksen korviketta. Tyydytt\xc3\xa4m\xc3\xa4tt\xc3\xb6m\xc3\xa4t toiveet ruokkivat mielikuvitusta. Taiteilijat pystyv\xc3\xa4t tavallista paremmin sublimoimaan eli muuntamaan vietti-impulssejaan henkiseksi ty\xc3\xb6ksi. T\xc3\xa4ten taide avaa tiet\xc3\xa4 tiedostumattomiin mielihyv\xc3\xa4l\xc3\xa4hteisiin. Freud n\xc3\xa4ki taiteella ja unella yhteisi\xc3\xa4 piirteit\xc3\xa4: molemmat ovat visuaalisia ja kumpuavat tiedostumattomista toiveista._NEWLINE_Freud tulkitsi Leonardo da Vincin teoksia taiteilijan lapsuuden psykodynamiikan pohjalta. Leonardon maalauksessa Pyh\xc3\xa4 Anna kolmantena h\xc3\xa4n n\xc3\xa4ki synteesin lapsuudesta, johon kuuluivat sek\xc3\xa4 oma \xc3\xa4iti ett\xc3\xa4 \xc3\xa4itipuoli. \xc3\x84idin kiihke\xc3\xa4 rakkaus her\xc3\xa4tti Leonardossa narsistisen rakkauden itse\xc3\xa4\xc3\xa4n kohtaan, mutta teoksiaan h\xc3\xa4n taas kohteli kuten is\xc3\xa4ns\xc3\xa4 hylk\xc3\xa4\xc3\xa4m\xc3\xa4ll\xc3\xa4 ja j\xc3\xa4tt\xc3\xa4m\xc3\xa4ll\xc3\xa4 ne keskener\xc3\xa4isiksi. Freud n\xc3\xa4ki maalauksessa my\xc3\xb6s viitteit\xc3\xa4 da Vincin homoseksuaalisuudesta. Marian vaatteessa on h\xc3\xa4nen mukaansa n\xc3\xa4ht\xc3\xa4viss\xc3\xa4 korppikotkan hahmo, mik\xc3\xa4 viittaa passiiviseen homoseksuaalisuuteen._NEWLINE_Tunnettu on my\xc3\xb6s Freudin psykologis-ikonografinen analyysi Michelangelon Mooses-patsaasta.\n_START_SECTION_\nVaikutus\n_START_PARAGRAPH_\nVaikka Freudin tulkinnat esimerkiksi da Vincin taiteesta her\xc3\xa4ttiv\xc3\xa4t kritiikki\xc3\xa4, on k\xc3\xa4sitys lapsuuden tiedostumattomasta ty\xc3\xb6st\xc3\xa4misest\xc3\xa4 ollut taiteentutkimuksessa keskeist\xc3\xa4 my\xc3\xb6hemminkin. Psykoanalyyttiset vaikutteet my\xc3\xb6s innostivat tulkitsemaan taiteilijan tuotantoa lapsuuden ja el\xc3\xa4m\xc3\xa4nvaiheiden kautta. Yleens\xc3\xa4kin biografistinen tapa k\xc3\xa4sitell\xc3\xa4 taiteilijan teoksia on saanut voimaa psykoanalyyttisesta taiteentutkimuksesta. My\xc3\xb6s ikonografiassa on n\xc3\xa4hty yht\xc3\xa4l\xc3\xa4isyyksi\xc3\xa4 Freudin tulkintoihin, ja tiedostumattoman k\xc3\xa4site on vaikuttanut ekspressiivisen symboliikan tulkintaan. Ikonografiassa on samoja symboleja kuin psykoanalyytisess\xc3\xa4 taiteentutkimuksessa ja molemmat perustuvat tekstiin._NEWLINE_Freudin Unien tulkinta (1899) vaikutti my\xc3\xb6s taiteen suuntauksiin, kuten surrealismiin. Taiteilijat ovat etsineet kanavaa tiedostumattomaan eri tavoin, kuten Jackson Pollock roiskemaalauksella ja surrealistit erilaisilla automaattitekniikoilla._NEWLINE_My\xc3\xb6hemmist\xc3\xa4 tutkijoista Jacques Lacan on soveltanut psykoanalyysia, ja Julia Kristeva on ottanut mukaan feministist\xc3\xa4 n\xc3\xa4k\xc3\xb6kulmaa ja sukupuoliteoreettista pohdintaa.\n_START_SECTION_\nKritiikki\xc3\xa4\n_START_PARAGRAPH_\nPsykoanalyysiin perustuva taiteentutkimus on her\xc3\xa4tt\xc3\xa4nyt kritiikki\xc3\xa4 kulttuurihistoriallista viitekehyst\xc3\xa4 edustavien taidehistorioitsijoiden parissa. Esimerkiksi Ernst Gombrich on korostanut taiteen historiallisuutta ja kulttuurisidonnaisuutta. Taiteessa on h\xc3\xa4nen mukaansa kyse opituista asioista, eik\xc3\xa4 taideteos voi v\xc3\xa4litt\xc3\xa4\xc3\xa4 taiteilijan tiedostumattomia merkityksi\xc3\xa4 katsojan tiedostumattomaan._NEWLINE_Monet Freudin tulkinnat oletettujen lapsuuden kokemusten ja perhesuhteiden vaikutuksista on koettu mielivaltaisiksi. Esimerkiksi analyysi da Vincin orpoudesta ja sen vaikutuksista on kyseenalaistettu. My\xc3\xb6s Freud my\xc3\xb6nsi tulkinnoissa olevan fiktiivisi\xc3\xa4 piirteit\xc3\xa4. Monien taidehistorioitsijoiden mielest\xc3\xa4 my\xc3\xb6s psykoanalyysin k\xc3\xa4ytt\xc3\xb6 postuumisti on kiistanalaista siksikin, ett\xc3\xa4 seksuaaliset k\xc3\xa4yt\xc3\xa4nn\xc3\xb6t ovat olleet erilaisia Leonardon ja Freudin aikana. Vastaavaa menetelm\xc3\xa4\xc3\xa4 on my\xc3\xb6hemmin soveltanut psykoanalyytikko Laurie Schneider Adams._NEWLINE_Analyyttisen psykologian perustaja Carl Gustav Jung toi esiin Freudin tulkintojen kaavamaisuuden. Ennemminkin on kyse arkkityyppisist\xc3\xa4 kollektiivisen piilotajunnan v\xc3\xa4litt\xc3\xa4mist\xc3\xa4 symboleista, joita esiintyy sek\xc3\xa4 unissa ett\xc3\xa4 taiteessa. Unissa ne ovat Jungin mukaan enemm\xc3\xa4nkin neuvoa-antavia viestej\xc3\xa4.'